Minen ffruntliken grot mit dem hogesten dat ik vormach. Werdige her mester Pawel. Juwer werdigeit gesuntheit vnde wolffart hor ick altit gerne etc. Vorder werdige her, so sende ick juw ij(c) flissen, i[½](c) grotte vnde [½](c) klene, dat hundert van den grotten stat x [mark], de klenen dat hundert vj [mark]; noch vor teken tho den stenen dem rade geuen vij ff [markpund], noch dem karman ij [mark] min xij s. noch dem mundrick iij ff[markpund], noch vj s. dem arbedeilude, xij s. vor den vp den wagen to legen. Noch sende ick juwer werdig[e]it ij hant sten, stan j [mark] iiij s. vt tho voren vnde dem munderick iij s. Juwer werdige her, begert juw werdigeit wes van my tho koppen offt to bestellen, will ick altit gerne dat beste dar by don etc. Mester Tille, de hefft ij klocken alrede gemaket, de derde wil he morgon getten. Got geue dat et em wol gerade etc. Ock werdige her, ick solde juw wol wat selsen senden; hir is nu nicht tho bekomen. Hir quam van dage en schip van westen; is dar wes ynne, dat wette wy noch nicht van. So sende ick juwer werdigeit en nasch mit appellen, de sint gekomen van Lubek, went hir sint noch kenne tho bekomen bet vpp den herwest. Ock sende ick juwer werdigeit en klen ollywen; juw werdigeit wil et nicht versman. Ik will et hernegest vorbetteren. Sus wil ick juwer werdigeit Gode vnde Marien beffele vnde der hilgen ffrouwe sunte Anne, vnde mine denst; vnde myn husffrouwe but juwer werdigeit eren grot. Geschreuen in Reuel des sondages vor Marien gebort anno [md]xv. Victhor van der Lippe. Adress: Dem werdighen vnde ffesten heren mester Pawell Schell, prowest tho Abouw, geschreuen mit ganszer werdicheit.